Romanie: si domandin soiârs plui bas pal ûs dal ongjarês
La associazion dai zovins ongjarês dal Ardeal, in Transilvanie, e domande al president rumen Traian Basescu di sbassâ dal 20 al 10% il nivel di presince de minorance par podê doprâ l’ongjarês inte aministrazion publiche. Cun di fat, in dì di vuê, la leç e permet di doprâ une lenghe minoritarie inte aministrazion publiche dome là che i membris de minorance a son almancul il 20% de popolazion totâl. Chest soiâr al ven contestât massime te citât di Kolozsvár / Cluj, là che intal ultin censiment (2002) il 19% de popolazion si à declarade di lenghe magjare, ma che, se si ten cont dai students o des personis che a rivin dal rest de provincie tai uficis de citât, si varès une presince di ongjarês inmò plui alte. Cun di plui, a zontin i rapresentants de minorance, si à di visâsi ancje de storie di chestis tieris. Di fat, massime tes citâts plui grandis de Transilvanie, daspò de fin de seconde vuere mondiâl, i guviers rumens a àn fat rivâ cetancj imigrâts di altris regjons de Romanie propit cun chê di cambiâ i ecuilibris nazionâi jenfri ongjarês e rumens.
Font: Divers.ro, 12/05/08
fur_Latn fur_Latn lmo_Latn